Rosévin er en gave til rigtig mange retter. Rosé forbindes ofte med velkomstdrinks, solhygge på terrassen eller en tur på vinbar med mulighed for gode fotos på Instagram. Men den er virkelig perfekt til forretter og retter med grillede fisk, lyst, evt. grillet fjerkræ og let krydrede kødretter. Lette, tørre rosévine på f.eks. Grenache eller Cinsault fra Provence, Loire eller Bourgogne gør sig rigtig godt til pastaretter, salater og grillet fisk.
Rosévine fra Den Gamle Verden – dvs. Europa – er typisk mere tørre end rosevinene fra Den Nye Verden – altså alt andet end Europa. De tørre udgaver laves ofte på Grenache, Carignan, Cinsault og Mourvèdre, mens de mere sødmefulde roséer kan være på druer som (White) Zinfandel, Merlot eller Moscato. Lidt mere fyldige rosévine kan kobles med lidt mere kraftige smagsnuancer – se mod Spanien. Paella, ansjoser, oliven, hvidløg, lam eller grillet kylling.